2019. aastal registreeris PZU 33 338 kahjujuhtumit ning hüvitas klientidele tekkinud kahju ligikaudu 33,3 miljoni euro ulatuses.
Suurimad kahjujuhtumid tulid endiselt liiklusest, kuid kindlustaja sõnul on üha märgatavam roll ka muutunud ilmastikul, millega kaasnevad tormituuled tekitavad märkimisväärseid kahjusid hoonetele.
PZU Kindlustuse kahjukäsitluse juhi Urmas Saare sõnul kirjeldavad möödunud aastat lisaks tavapärastele sõidukitega seotud kahjudele ka ilmastiku muutusest tingitud kahjud hoonetele ning üha sagedasemad reisitõrked.
«Tõepoolest saame varakahjudest rääkides kinnitada, et kliima on muutumas: lumi on asendunud vihma ja rohkete tormituultega, mis on hoonetele ja muule varale omajagu kahju teinud ning kasvatanud läbi hoone konstruktsioonide tunginud veest põhjustatud veekahjustuste sagedust,» ütles Saar.